b"\n_START_ARTICLE_\nGaspar Benn\xc3\xa0ssar i Moner\n_START_SECTION_\nSota la influ\xc3\xa8ncia modernista (1900-1918)\n_START_PARAGRAPH_\nEl 30 de desembre de 1900 fou nomenat arquitecte dioces\xc3\xa0 de Menorca. Aquell mateix any realitz\xc3\xa0 els pl\xc3\xa0nols del Teatre L\xc3\xadric, edifici que seria enderrocat el 1968. El 1901 obtingu\xc3\xa9 per oposici\xc3\xb3 el c\xc3\xa0rrec d\xe2\x80\x99arquitecte municipal de Palma, pla\xc3\xa7a que conservaria fins a la seva mort. Fou el principal encarregat de dirigir l\xe2\x80\x99execuci\xc3\xb3 del Pla d\xe2\x80\x99Eixample, projectat per Bernat Calvet. Una de les seves primeres actuacions, de gran envergadura urban\xc3\xadstica, fou dirigir a partir de 1902 l\xe2\x80\x99enderrocament de les murades, amb l\xe2\x80\x99obertura de les Avingudes i dels carrers de l\xe2\x80\x99Eixample. Per aquesta tasca se'l considera l'autor de la Palma moderna. Project\xc3\xa0 les avingudes i dirig\xc3\xad les obres d'urbanitzaci\xc3\xb3 i obertura de carrers._NEWLINE_El 1903 es cas\xc3\xa0 amb Am\xc3\xa8lia Munar, amb la que tengu\xc3\xa9 tres fills. Fou un autor molt prol\xc3\xadfic, no debades era conegut amb el sobrenom de \xe2\x80\x9cs\xe2\x80\x99Arquitecte\xe2\x80\x9d. La seva obra s\xe2\x80\x99inscriu dins un llenguatge ecl\xc3\xa8ctic i historicista, per\xc3\xb2 amb aportacions molt importants dins l\xe2\x80\x99estil modernista. El 1904 project\xc3\xa0 l\xe2\x80\x99edifici de la Caixa d'Estalvis, d\xe2\x80\x99influ\xc3\xa8ncia modernista. El 1905 realitz\xc3\xa0 la urbanitzaci\xc3\xb3 de la Pla\xc3\xa7a d\xe2\x80\x99Espanya, amb la popular Estaci\xc3\xb3 Meteorol\xc3\xb2gica (1910). El 1906 disseny\xc3\xa0 l\xe2\x80\x99Escorxador Municipal, premiat a l\xe2\x80\x99Exposici\xc3\xb3 Nacional de Belles Arts, edifici inaugurat el 1909. Un altre edifici modernista, clarament del corrent Art Nouveau, \xc3\xa9s la seu dels magatzems L\xe2\x80\x99\xc3\x80guila, de 1909, projecte signat amb Jaume Aleny\xc3\xa0, amb qui compartia despatx d\xe2\x80\x99arquitectura. El 1906 tamb\xc3\xa9 disseny\xc3\xa0 l\xe2\x80\x99Hotel Pr\xc3\xadncep Alfons, de Cala Major. El 1909 project\xc3\xa0 l\xe2\x80\x99edifici del Triquet, d\xe2\x80\x99estil neomud\xc3\xa8jar, com l\xe2\x80\x99anterior._NEWLINE_El 1912 inaugur\xc3\xa0 l\xe2\x80\x99Escola Graduada, el 1916 acab\xc3\xa0 l\xe2\x80\x99edifici del Bar Cristal, amb elements modernistes integrables dins el corrent sezessionista, i el 1918 realitz\xc3\xa0 les escales del Mirador de la Seu.\n_START_SECTION_\nEl Passeig Sagrera i la reforma de Palma\n_START_PARAGRAPH_\nLes obres de Benn\xc3\xa0ssar \xe2\x80\x93ell signava Bennazar\xe2\x80\x94 segueixen a ritme vertigin\xc3\xb3s: el 1910 disseny\xc3\xa0 i dirig\xc3\xad les obres del Passeig de Sagrera: la nit del 23 al 24 de juny de 1910, amb motiu de l'Exposici\xc3\xb3 Regional de Balears, decid\xc3\xad don\xc3\xa0 una sorpresa als ciutadans. Amb aquesta finalitat, amb l'ajuda de 200 persones, feren feina a una esplanada que hi havia davant la Llotja. A eixida de sol es va poder veure un passeig amb fanals i bans, era el Passeig Sagrera. _NEWLINE_El 1917 present\xc3\xa0 el Pla de Reforma de Palma, un projecte en el que havia treballat durant quatre anys. Encara que el pla no es va arribar a dur a terme, inclo\xc3\xafa la construcci\xc3\xb3 del Mercat de l'Olivar i del Passeig Mar\xc3\xadtim. Veient el futur de l'economia tur\xc3\xadstica propos\xc3\xa0 la construcci\xc3\xb3 d'un cintur\xc3\xb3 de ronda guanyant terrenys a la mar per davall la Seu, entre moltes altres idees.\n_START_SECTION_\nEtapa ecl\xc3\xa8ctica (1918-1933)\n_START_PARAGRAPH_\nL\xe2\x80\x99etapa m\xc3\xa9s tardana de Benn\xc3\xa0ssar (1920-1933) \xc3\xa9s dominada per un llenguatge ecl\xc3\xa8ctic i neobarroc, amb algunes obres neorenaixentistes. Tanmateix, t\xc3\xa9 tamb\xc3\xa9 obres neog\xc3\xb2tiques, com l\xe2\x80\x99esgl\xc3\xa9sia parroquial d\xe2\x80\x99Esporles, bene\xc3\xafda el 1923, i la impressionant torre campanar de l\xe2\x80\x99esgl\xc3\xa9sia dels Dolors de Manacor (1929). Obres significatives d\xe2\x80\x99aquesta \xc3\xa8poca s\xc3\xb3n Can Tous (1922), Can Bibiloni (1928), Cas N\xc3\xa9t (1929) i la pla\xc3\xa7a de toros, el fam\xc3\xb3s Coliseu Balear (1929), a m\xc3\xa9s de l\xe2\x80\x99edifici de l\xe2\x80\x99antic Cinema Born (1931)._NEWLINE_Mor\xc3\xad el gener de l\xe2\x80\x99any 1933 a Barcelona, mentre participava en un congr\xc3\xa9s d\xe2\x80\x99arquitectura."